岳珂
鄂忠武王出师疏帖赞
於惟绍兴，扶危支倾。
揠校涖戎，不识一丁。
先生奋呼，起自诸生。
经通谊明。笔妙墨精。
翠微之诗，五岳之盟。
祁阳整旅，东松纪行。
迹遍九州，气凌三精。
粤时出师，首兹抗旌。
规模弗愆，忠愤莫撄。
上心载嘉，奎章式形。
谓腾何忧，惟尔责成。
以百万师，观我甲兵。
仅四十里，复我旧京。
日却阳侯，星陨中营。
苌血遂碧，狐史漫青。
天不诱衷，曷其底宁。
伤哉离骚，坐此修能，
冰镂芷馨。惟帝鉴忠，
惟人与诚。烈并褒鄂，
志恢幽并。有奕龙迹，
遹昭骏声。遗墨既刊，
大猷是经。对于庙祧，
岂惟云仍。